**AIŠKINAMASIS RAŠTAS**

**Prie SAVIVALDYBĖS TARYBOS SPRENDIMO „DĖL IKIMOKYKLINIO IR PRIEŠMOKYKLINIO UGDYMO MODELIŲ KLAIPĖDOS MIESTO SAVIVALDYBĖS ŠVIETIMO ĮSTAIGOSE APRAŠO PATVIRTINIMO“ PROJEKTO**

**1. Sprendimo projekto esmė, tikslai ir uždaviniai.**

Sprendimo projekto esmė – patvirtinti ikimokyklinio ir priešmokyklinio ugdymo modelius Klaipėdos miesto švietimo įstaigose, įgyvendinančiose ikimokyklinio ir priešmokyklinio ugdymo programas.

Tikslas – įteisinti ikimokyklinio ir priešmokyklinio ugdymo organizavimo modelius, išryškinant ikimokyklinio ar priešmokyklinio ugdymo grupių veiklos ypatumus.

Uždaviniai:

1. Nustatyti ikimokyklinio ir priešmokyklinio ugdymo grupių modelius pagal ugdymo vietą, trukmę (per savaitę, parą), teikiamas paslaugas vaikui, ugdomąją kalbą, pedagoginių darbuotojų, kitų specialistų ir darbuotojų, dirbančių grupėje, skaičių.

2. Apibrėžti ikimokyklinio ir priešmokyklinio ugdymo grupių darbo ir veiklos ypatumų visumą.

**2. Projekto rengimo priežastys ir kuo remiantis parengtas sprendimo projektas.**

Šis sprendimo projektas parengtas atsižvelgus į tai, kad pagal Lietuvos Respublikos vietos savivaldos įstatymą ikimokyklinis ugdymas – viena iš savarankiškųjų savivaldybės funkcijų, todėl tikslinga Savivaldybės tarybai nustatyti, kokie ugdymo modeliai gali būti taikomi savivaldybės įstaigose, įgyvendinančiose ikimokyklinį ugdymą. Nuo 2016 m. rugsėjo 1 d. Lietuvos Respublikos švietimo įstatymu įvedus privalomąjį priešmokyklinį ugdymą visiems vaikams, kuriems tais kalendoriniais metais sueina šešeri metai, būtina apibrėžti ugdymo grupių veiklos organizavimo modelius kaip to reikalauja teisės aktai.

**3.** **Kokių rezultatų laukiama.**

Šiuo sprendimo projektu bus sudarytos vienodos sąlygos švietimo įstaigoms pasirinkti tinkamą ugdymo veiklos modelį, atsižvelgus į realų vaikų buvimo grupėse laiką ir jų individualius poreikius. Bus įteisinta didesnė modelių įvairovė pagal grupės veiklos trukmę per dieną (parą) (iš viso 10 modelių), nes šiuo metu mieste veikia tik 10,5, 12 ir 24 valandų veiklos trukmės grupės.

**4.Sprendimo projekto rengimo metu gauti specialistų vertinimai.**

 Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nepriklausomai nuo ikimokyklinės ir priešmokyklinė grupės veiklos trukmės, su vaikais visą laiką privalo būti ne mažiau kaip du suaugę asmenys. Galimi tokie variantai: 1) dirba vienas ikimokyklinio (priešmokyklinio) ugdymo pedagogas ir auklėtojo padėjėjas ar kitas nepedagoginis darbuotojas; 2) dirba du pedagoginiai darbuotojai, iš kurių vienas yra ikimokyklinio (priešmokyklinio) ugdymo pedagogas, kitas pedagoginis darbuotojas gali būti meninio ugdymo mokytojas, neformaliojo švietimo mokytojas (pedagogas), valstybinės kalbos mokytojas (auklėtojas) ir kiti švietimo įstaigoje dirbantys pedagogai.

Modelio pagal grupės veiklos trukmę pedagoginių darbuotojų skaičius paskaičiuojamas grupės veiklos valandų skaičių per savaitę padalinus iš 33 valandų (pedagoginiams darbuotojams, dirbantiems grupėse, 33 valandų. per savaitę skiriamos tiesioginiam darbui su vaikais ir 3 valandos per savaitę skiriamos netiesioginiam darbui su vaikais: metodinei veiklai, darbams planuoti, dokumentacijai, susijusiai su ugdymu, tvarkyti, bendradarbiauti su tėvais (globėjais, rūpintojais) ugdymo klausimais ir kt.). Nepedagoginių darbuotojų etatai paskaičiuojami grupės veiklos valandų skaičių per savaitę padalinus iš 40 valandų (iš 1 etato valandų skaičiaus).

**6. Lėšų poreikis sprendimo įgyvendinimui.**

Nustačius ikimokyklinio ir priešmokyklinio ugdymo organizavimo modelius kiekvienai grupei, vienose švietimo įstaigose etatų poreikis gali padidėti, nes šiuo metu neužtikrinamas higienos normos reikalavimas dėl darbuotojų skaičiaus grupėse, dirbančiose 10,5 valandos darbo režimu. Higienos normoje nurodyta, kad su vaikais vienu metu grupėje, kurioje yra vaikų iki 1 metų amžiaus, turi dirbti ne mažiau kaip 2 pedagogai; grupėje, kurioje ugdomi 1 metų amžiaus ar vyresni vaikai turi dirbti ne mažiau kaip 2 darbuotojai, iš jų – ne mažiau kaip 1 pedagogas (ikimokyklinio ugdymo auklėtojas ar priešmokyklinio ugdymo pedagogas), savaitinėse grupėse vaikų nakties miego metu turi dirbti ne mažiau kaip vienas darbuotojas. Švietimo įstaigose, kuriose bus taikomi trumpesnės ugdymo veiklos modeliai (4, 7, 8, 8,5 ar 9 valandų), lėšų poreikis gali sumažėti. Konkretus lėšų poreikis paaiškės patikslinus visų grupių ugdymo veiklos trukmę.

**7. Galimos teigiamos ar neigiamos sprendimo priėmimo pasekmės.**

Šio sprendimo projekto teigiamos pasekmės: įteisinti ikimokyklinio ir priešmokyklinio ugdymo modeliai sudarys didesnes ugdymo veiklos pasirinkimo galimybes; bus vykdomi higienos normos reikalavimai bei optimaliau naudojamos švietimo įstaigoms skiriamos lėšos.

Neigiamos pasekmės: įstaigose, kurios dirbs 10 val. ir ilgesnės trukmės darbo dienos režimu, gali reikėti lėšų papildomų etatų finansavimui.

PRIDEDAMA: Teisės aktų, nurodytų sprendimo projekto įžangoje, išrašai, 2 lapai.

Švietimo skyriaus vedėja Laima Prižgintienė